Diari Oficial de la Generalitat Valenciana


Sumari del DOGV 3048, del 01-08-1997 (1997/9478)

ORDRE de 30 de juliol de la Conselleria d'Ocupació, Indústria i Comerç, sobre concessió d'ajudes per a la millora de les condicions de treball en les petites i mitjanes empreses (PIME).
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3048

Data del DOGV
:   01-08-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/9478


Data del document
:   30-07-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 30 de juliol de la Conselleria d'Ocupació, Indústria i Comerç, sobre concessió d'ajudes per a la millora de les condicions de treball en les petites i mitjanes empreses (PIME).  
La Llei 31/1995, de 8 de novembre, de Prevenció de Riscos Laborals, en l'article 5 estableix que la política en matèria de prevenció tindrà per objecte la promoció de la millora de les condicions de treball, adreçada a elevar el nivell de protecció i de seguretat i salut dels treballadors en el treball.  
De la mateixa manera, les administracions públiques fomentaran aquelles activitats amb vista a reduir els riscos laborals i a la promoció d'estructures eficaces de prevenció.  
El Reial Decret 39/1997, de 17 de gener, Reglament dels Serveis de Prevenció, estableix en l'article 8 la necessitat de planificació de l'activitat preventiva, quan el resultat de l'avaluació evidencie situacions de risc, a fi d'eliminar o controlar i reduir els esmentats riscos, de conformitat amb un ordre de prioritats d'acord amb la magnitud i el nombre de treballadors exposats a aquestes situacions.  
El predomini de les petites i mitjanes empreses (PIME) en el model industrial implantat a la Comunitat Valenciana, sovint no disposa dels mitjans necessaris per a dedicar una part suficient dels seus recursos a la seguretat de les instal·lacions, la qual cosa origina un major nombre d'accidents de treball i de malalties professionals, i no disposen de les infraestructures necessàries que faciliten el desenvolupament de l'acció preventiva i especialment pel que fa a la informació dels treballadors sobre els riscos als quals estan exposats i a la formació teòrica i pràctica suficient i adequada per a la seua protecció.  
La Comunitat Valenciana, d'acord amb el que preveu l'Estatut d'Autonomia, té atribuïdes les competències en matèria de treball i seguretat i higiene. En l'exercici d'aquestes competències es procedeix a establir un règim d'ajudes que tendisca a aconseguir la promoció de la prevenció en les PIME situades a la Comunitat.  
Finalment, s'assenyala que les ajudes que es concedisquen d'acord amb el que preveu aquesta ordre es concediran en el marc de la Comunicació de la Comissió 96/C 68/06 (DOCE C 68, 6 de març de 1996).  
En virtut d'això, aquesta Conselleria d'Ocupació, Indústria i Comerç ha ordenat:  
Article 1. Objecte i àmbit  
1. L'objecte d'aquesta ordre és establir el règim de concessió d'ajudes per a la realització d'inversions destinades a la millora de les condicions de treball en les PIME de la Comunitat Valenciana, d'acord amb les consignacions pressupostàries que per a l'exercici 1997 estableix la Llei de Pressupostos per a la Conselleria d'Ocupació, Indústria i Comerç.  
2. El règim d'ajudes serà d'aplicació tal com determinen els següents articles.  
Article 2. Accions susceptibles de suport  
Les ajudes podran anar destinades a les actuacions següents:  
a) Inversions en les PIME que després de les avaluacions dels riscos han evidenciat situacions de risc i necessiten projectes d'inversió per a la correcció d'aquestes.  
b) Inversions en infraestructures que faciliten a les PIME el compliment de la normativa sobre seguretat i salut en el treball.  
Article 3. Beneficiaris de les ajudes  
Podran ser beneficiaris de les ajudes:  
a) Per a les actuacions indicades en l'article 2 a):  
Les PIME de la Comunitat Valenciana menors de 25 treballadors.  
b) Per a les actuacions indicades en l'article 2 b):  
Les organitzacions empresarials i sindicals més representatives de la Comunitat Valenciana, constituïdes a l'empara de la Llei 19/1977, i les seues fundacions, entre els objectius de les quals estiga la prevenció de riscos laborals.  
Article 4. Quantia de les ajudes  
1. Les ajudes que s'estableixen en aquesta ordre tindran la consideració de subvenció a fons perdut.  
2. Per a les accions indicades en l'article 2 a), les ajudes podran arribar a una quantia màxima del 50% del cost total del projecte d'inversió.  
Excepcionalment i segons el parer de la Direcció General de Treball, es podrà concedir fins al 100%, quan especials circumstàncies ho justifiquen.  
En cap cas la quantia de les ajudes podrà ser superior a 2.000.000 de pessetes per inversió total que sol·licite una empresa beneficiària de les indicades en l'article 3 a).  
3. Per a les accions indicades en l'article 2 b), les ajudes podran arribar al 100% del cost total del projecte d'inversió.  
En cap cas la quantia de les ajudes podrà ser superior a 95.250.698 de pessetes per la inversió total que sol·licite una entitat beneficiària de les indicades en l'article 3 b).  
L'import d'aquestes ajudes no podrà fer que l'import total d'ajudes de minimis que reba l'empresa durant un període de tres anys siga superior al límit de 100.000 ecus.  
Article 5. Presentació de sol·licituds i termini  
1. Les sol·licituds per a l'obtenció de les ajudes que regula aquesta aquesta ordre hauran d'adreçar-se al director general de Treball i es presentaran en l'imprés normalitzat, en el Registre General de les direccions d'àrea de Treball dels serveis territorials de la Conselleria d'Ocupació, Indústria i Comerç o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran d'anar acompanyades dels documents que a continuació s'indiquen:  
a) Documentació acreditativa i identificativa del sol·licitant.  
b) Justificació que el sol·licitant està al corrent del compliment de les obligacions fiscals i de la Seguretat Social, en els termes previstos en l'Ordre de la Conselleria d'Economia i Hisenda de 30 de maig de 1996.  
c) Per a les accions indicades en l'article 2 a), l'avaluació de riscos i el pla de prevenció prioritzat, d'acord amb la magnitud dels riscos i treballadors afectats.  
Per a les actuacions indicades en l'article 2 b), una memòria descriptiva de l'actuació per a la qual se sol·licita l'ajuda i la seua repercussió en la millora de les condicions de treball de les PIME.  
En ambdós casos es presentarà un programa de treball en el qual es reflectisca el seu desenvolupament temporal i també el pressupost detallat per partides o les factures pro forma.  
En el cas que calguera per la naturalesa de l'actuació a realitzar, s'haurà de presentar un projecte tècnic, que haurà de ser sotmés a l'informe de l'Oficina de Supervisió de Projectes o dels tècnics designats per la Conselleria.  
d) Declaració d'altres ajudes públiques sol·licitades o concedides pel mateix projecte, si n'hi haguera.  
e) Fitxa de manteniment de tercers, emplenada d'acord amb el model normalitzat en l'annex.  
f) Declaració responsable, segons model, de les ajudes de minimis concedides per qualsevol projecte a l'empresa durant els últims tres anys, comptats des de la primera ajuda obtinguda per la norma de minimis, amb indicació de l'import, l'organisme, la data de concessió i el règim d'ajudes en què s'empara; o, si escau, declaració responsable que no se n'ha rebuda cap.  
3. Els sol·licitants podran executar els projectes sense esperar que la concessió de l'ajuda es produïsca i sense que això prejutge la decisió que finalment s'hi adopte.  
4. El termini de presentació de sol·licituds serà el comprés entre l'endemà de la publicació d'aquesta ordre en el Diari Oficial de la Generalitat Valenciana i el 31 d'agost de 1997.  
Article 6. Criteris d'avaluació de les sol·licituds  
1. Per a la concessió de les ajudes indicades en l'article 2 a), la comissió qualificadora valorarà entre altres aspectes:  
a) El perill de les activitats que desenvolupa l'empresa.  
b) El caràcter permanent o transitori dels riscos inherents a les esmentades activitats.  
c) La gravetat dels danys que puguen produir-se per l'absència o la deficiència de les mesures preventives necessàries.  
d) El nombre de treballadors afectats.  
e) L'adopció de mesures que anteposen la protecció col·lectiva a la individual.  
f) La línia seguida per l'empresa amb vista a l'estricta observança de les normes en matèria de prevenció de riscos laborals.  
2. Per a la concessió de les ajudes indicades en l'article 2 b), la comissió qualificadora valorarà, entre altres aspectes, la incidència de les accions en la millora de les condicions de treball en les PIME i especialment en aquells sectors o activitats que no disposen de les infraestructures necessàries que faciliten el desenvolupament de l'acció preventiva.  
Article 7. Resolució de la concessió d'ajudes  
1. Les àrees de Treball dels serveis territorials, trametran els expedients a la Direcció General de Treball, després de comprovar la documentació aportada pels sol·licitants i una vegada reparades les deficiències observades, d'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. La Direcció General de Treball podrà demanar al sol·licitant l'aportació addicional d'altres documents o dades complementàries que considere necessaris per a resoldre la sol·licitud presentada.  
3. Després de l'informe previ d'una comissió qualificadora, el director general de Treball per delegació del conseller d'Ocupació, Indústria i Comerç dictarà la resolució d'ajuda, on es fixarà expressament la quantia i s'incorporarà, si escau, les condicions i obligacions que afecten el desenvolupament del projecte. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, podran establir-se terminis parcials perquè el beneficiari execute com a mínim un determinat percentatge del projecte i perquè justifique el compliment d'altres condicions.   
4. El termini màxim per a resoldre les sol·licituds que es formulen per a la concessió de les ajudes que s'estableixen en aquesta ordre serà d'un mes, comptat des de la data de l'acabament del termini de presentació de sol·licituds.  
Transcorregut el termini sense que s'hi haja dictat resolució, es considerarà desestimada la sol·licitud de concessió d'ajuda, en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 8. Resolució d'incidències  
1. L'òrgan competent per a la concessió de les ajudes previstes en aquesta ordre resoldrà les incidències que es produïsquen amb posterioritat a l'esmentada concessió, i en especial els supòsits de:  
- Canvis de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.  
- Modificacions justificades del projecte inicial.  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.  
2. El beneficiari haurà de comunicar, en qualsevol moment de la vigència de l'expedient, d'altres ajudes públiques que haguera obtingut o sol·licitat per al mateix projecte amb posterioritat a la data de presentació de la sol·licitud.  
Article 9. Control de les accions  
1. La Direcció General de Treball realitzarà el control i el seguiment dels projectes per mitjà de les inspeccions que considere necessàries, i emetrà un certificat final, de conformitat amb els objectius del projecte aprovat, que servirà de base per a la tramitació del corresponent expedient de liquidació de la subvenció concedida.  
2. El beneficiari estarà obligat a sotmetre's a les actuacions de control financer de la Intervenció General, pel que fa a les subvencions o ajudes concedides.  
Article 10. Liquidació de les ajudes  
1. La liquidació de les ajudes s'efectuarà una vegada executat el projecte totalment o en les fases previstes, d'acord amb la sol·licitud presentada i en els termes fixats per a la concessió de l'ajuda.  
2. A l'efecte del que s'estableix en el punt anterior, els beneficiaris, en el termini d'un mes des de l'execució del projecte o de les fases previstes, i en tot cas amb anterioritat a l'1 de novembre de 1997, i tret que per circumstàncies concurrents s'establisca un termini diferent en la resolució de concessió de l'ajuda, hauran de presentar:  
a) Factures i documents justificatius del pagament efectuat d'acord amb la normativa i els usos vigents.  
b) En els casos que siga exigible un projecte tècnic, certificació de l'obra expedida pel tècnic competent.  
c) Acreditació, si escau, del compliment de les obligacions i condicions que s'hagueren establit en la resolució de la concessió de l'ajuda.  
3. No serà subvencionable l'IVA satisfet per l'adquisició de béns i serveis i, en general, qualsevol impost pagat pel beneficiari.  
Article 11. Pagament anticipat  
Amb caràcter excepcional, podrà anticipar-se el pagament de l'ajuda amb anterioritat a la realització del projecte en un 15%, després de la presentació prèvia per part del beneficiari d'un aval bancari per les quanties anticipades, constituït, d'acord amb la normativa vigent, als serveis territorials de la Conselleria d'Economia, Hisenda i Administració Pública.  
Article 12. Obligacions del beneficiari  
1. L'alteració d'alguna de les característiques del projecte aprovat, l'incompliment de condicions i terminis establits en la resolució, la no execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen els límits establits, podrà originar la minoració de la subvenció concedida.  
2. L'incompliment per part del beneficiari de qualsevol dels requisits, les condicions i les altres circumstàncies que originaren l'atorgament de la subvenció o la falta de justificació de la realització del projecte, originarà la incoació per part dels òrgans competents per a la concessió de les ajudes del corresponent expedient que podrà finalitzar, si escau, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
DISPOSICIONS ADDICIONALS  
Primera  
Per a l'exercici 1997, i de conformitat amb el que estableix la Llei 4/1996, de 30 de desembre, de Pressupostos de la Generalitat Valenciana, les ajudes previstes en aquesta ordre es finançaran, d'acord amb el crèdit pressupostari disponible, a càrrec de la secció, el programa, la línia i l'import global que a continuació s'indica:  
Secció 1. Programa 315.10: Condicions de treball i administració de les relacions laborals. Línia 703, import global: 103.541.647 de pessetes.  
Segona  
En el supòsit que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que hi faça constar la data i l'òrgan o la dependència on es presentaren o, si escau, s'emeteren i sempre que no hagen transcorregut més de cinc anys des de l'acabament del procediment al qual corresponguen.  
En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.  
DISPOSICIONS FINALS  
Primera  
S'autoritza el director general de Treball perquè dicte les disposicions i adopte les mesures que considere oportunes per al desplegament i l'aplicació d'allò que disposa aquesta ordre.  
Segona  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
València, 30 de juliol. de 1997  
El conseller d'Ocupació, Indústria i Comerç  
DIEGO SUCH PÉREZ